Ds. Cupido (Kiepie) David Jaftha (Kaapstad, 31 Mei 1949 – Bloemfontein, 2 Maart 2021) was ’n predikant in die Gereformeerde Kerke in Suid-Afrika, ’n onderwysman en ’n gemeenskapsleier. Ds. Jaftha was 13 jaar lank heeltyds predikant van die Gereformeerde Kerk Heidedal in Bloemfontein wat hy in 1977 gestig het. Van 1987 tot 1994 het hy ook die Gereformeerde Kerk Bronville by Welkom bedien, maar dié gemeente het in laasgenoemde jaar ontbind. Einde 2021 het hy ná vyf jaar uitgetree as adjunkvoorsitter van die Federasie van Beheerliggame van Suid-Afrikaanse Skole (Fedsas) in die Noord-Kaap. Ds. Jaftha het in Desember 2019 aan die Vrystaatse dagblad Volksblad vertel sy oupa aan moederskant, Andrew de Villiers, was van Maleise afkoms. Sy oupa aan vaderskant, Dawie Jaftha, het Duitse bloed gehad en in Philippi op die Kaapse Vlakte geboer. “Ek hoop die liewe Here gun my dit … om hierdie stukkie geskiedenis na te vors,” het hy destyds gesê. Die saadjie om predikant te word is reeds kleintyd in Grassy Park op die Vlakte geplant waar hy gebore is en grootgeword het.